CELEX: C2004/179/15
Language: hu
Date: 2004-07-10 00:00:00
Title: C-209/04. sz. ügy: Az Európai Közösségek Bizottsága által 2004. május 12-én az Osztrák Köztársaság ellen benyújtott kereset

10.7.2004   
            
            
               HU
            
            
               Az Európai Unió Hivatalos Lapja
            
            
               C 179/7
            
         Az Európai Közösségek Bizottsága által 2004. május 12-én az Osztrák Köztársaság ellen benyújtott kereset
   (C-209/04. sz. ügy)
   (2004/C 179/15)
   Az Európai Közösségek Bizottsága, képviseli: Michel Van Beek és Bernhard Schima, kézbesítési cím: Luxembourg, 2004. május 12-én keresetet nyújtott be az Európai Közösségek Bíróságához az Osztrák Köztársaság ellen.
   Az Európai Közösségek Bizottsága a következő döntés meghozatalát kéri a Bíróságtól:
   
               1.
            
            
               állapítsa meg, hogy az Osztrák Köztársaság a vadon élő madarak védelméről szóló, 1979. április 2-i 79/409/EGK tanácsi irányelv (1) (a továbbiakban: a madarakról szóló irányelv) 4. cikkének (1) és (2) bekezdése és a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelv (2) (a továbbiakban: az élőhelyekről szóló irányelv) 7. cikkével együtt olvasott 6. cikk (4) bekezdése alapján fennálló kötelezettségeit nem teljesítette, mivel
               
                           —
                        
                        
                           elmulasztotta a „Lauteracher Ried” különleges védelmi területbe foglalni a „Soren” és a „Gleggen-Köblern” nevű területeket, amely utóbbiak tudományos szempontok alapján a „Lauteracher Ried” különleges védelmi területhez hasonlóan mennyiségük és méretük szerint a madarakról szóló irányelv 4. cikkének (1) és (2) bekezdése szerint a legalkalmasabb területek részét képezik;
                        
                     
                           —
                        
                        
                           nem tartotta tiszteletben a Bodeni-tó S18 gyorsforgalmi útjának építésére vonatkozó terv elfogadása során az élőhelyekről szóló irányelv 6. cikkének (4) bekezdése szerint arra az esetre előírt követelményeket, amikor a területen végzett hatásvizsgálatok eredménye kedvezőtlen.
                        
                     
         
               2.
            
            
               kötelezze az Osztrák Köztársaságot a költségek viselésére.
            
         Jogalapok és fontosabb jogi érvek:
   Az Osztrák Köztársaság a Vorarlberg Landbeli „Lauteracher Ried” területet különleges védelmi területnek nyilvánította. Ez a terület a madarakról szóló irányelv I. mellékletében szereplő harisok (crex crex) fő költőhelye, illetve számos más vándormadárfaj költőhelye, lakóhelye és átvonuló helye.
   A Bizottság úgy véli, hogy a Lauteracher Ried különleges védelmi terület jelenlegi határai madártani szempontból érthetetlenek, szakértői szempontból pedig nem alkalmasak arra, hogy a veszélyeztetett madárfajok hosszú távú védelmét biztosítsák abban az esetben, ha az a „Soren” és a „Gleggen-Köblern” területeket nem foglalja magába. A Bizottság véleménye szerint ebből az következik, hogy az Osztrák Köztársaság nem tett eleget a madarakról szóló irányelv 4. cikke (1) és (2) bekezdése szerinti követelményeknek.
   A Bizottság egyébként úgy ítéli meg, hogy a Bodeni-tó S18 gyorsforgalmi út építési tervének keretében az élőhelyekről szóló irányelv 7. cikkével együtt olvasott 6. cikk (4) bekezdése szerinti kötelezettségeket a Lauchteracher Riedre vonatkozó védelmi kötelezettségek tekintetében nem tartották be. A Bizottság érvelése szerint, még ha úgy is tűnik, hogy azok a környezetvédelmi vizsgálatok, amelyek eredménye az említett építési tervnek a Lauterarcher Ried területen lévő madárfajok védelmével és megőrzésével kapcsolatos célkitűzésekre vonatkozó hatásvizsgálata tekintetében kedvezőtlen, alapvetően megfelelnek az élőhelyekről szóló irányelv 6. cikkének (3) bekezdése szerinti hatásvizsgálat előírásainak, a 6. cikk (4) bekezdése értelmében a kedvezőtlen eredmény esetén követendő eljárásra vonatkozó előírásokat nem tartották tiszteletben: az alternatív megoldások lehetőségét nem kellően vizsgálták meg, és nem tették meg a szükséges kiegyenlítő intézkedéseket sem.
   
      (1)  HL L 103., 1. o.
   
      (2)  HL L 206., 7. o.